### 4.     Orientering om tilsynsberetningen til Miljøstyrelsen 2020

**Åbent**

Sagsnr.: 326-2021-2011        J.nr.: 09.00.00           Dokumentnr.:
326-2021-86920

**Sagstype**

Orientering.

**Resume og sagens baggrund**

Plan, Byg og Miljø orienterer årligt Teknik- og
Miljøudvalget om arbejdet med tilsyn og godkendelser af landbrug og virksomheder.
Orienteringen sker i forbindelse med den årlige indberetning til
Miljøstyrelsen. Indberetningen viser dels hvor mange tilsyn og godkendelser,
der er gennemført i 2020, dels hvilke områder der har været fokus på i de
årlige tilsynskampagner.

**Indstillinger**

Plan, Byg og Miljøchefen indstiller, at tilsynsberetningen
tages til efterretning.

**Behandling**

Teknik- og Miljøudvalget.

**Sagsfremstilling**

Plan, Byg og Miljø har fokus på en konstruktiv dialog med
landmænd, virksomheder og konsulenter i arbejdet med tilsyn og godkendelser. Dette
gælder dels, når landbrug og virksomheder ønsker at etablere, ændre og udvide
produktionen eller indhente øvrige tilladelser, dels i håndhævelse af
miljøforhold ved miljøtilsyn.

Udover tilsyn og godkendelser udfører administrationen
miljøarbejde i form af sagsbehandling af klagesager (klage over røg, støj,
lugt, fluer m.v.), spildevandstilladelser, anmeldelse af jordflytninger og
olietanke, samt sagsbehandling af diverse forespørgsler og egenkontrol fra
landbrug og virksomheder.

Som de foregående år har Plan, Byg og Miljø i 2020 haft
fokus på at prioritere tilsyn og godkendelser af landbrug og virksomheder med
henblik på at opfylde de service- og tilsynsmål, der er fastsat af KL og
Miljøstyrelsen.

*Miljøtilsyn i 2020*

Frekvensen for miljøtilsyn på landbrug og virksomheder er
fastsat i bekendtgørelsen om miljøtilsyn. Derudover fastsætter bekendtgørelsen
et mål for, hvor mange virksomheder der minimum skal have et fysisk tilsyn
hvert år.

|  |  |  |
| --- | --- | --- |
| **Virksomhedstype** | **Frekvens for basistilsyn\*** | **Årligt tilsynsmål** |
| **Kategori 1**  Landbrug og virksomheder med miljøgodkendelse | Hvert landbrug og virksomhed skal mindst have tilsyn hvert 3. år | Fysisk tilsyn med mindst 40 % af alle landbrug og virksomheder i kategori 1 hvert år |
| **Kategori 2**  Autoværksteder  Bilag 1-virksomheder (Øvrige tilsynspligtige virksomheder)  Øvrige husdyrbrug over 3 dyreenheder | Hvert landbrug og virksomhed skal mindst have tilsyn hvert 6. år | Fysisk tilsyn med mindst 25 % af alle landbrug og virksomheder i kategori 2 hvert år |

\* Basistilsyn: Miljøtilsyn
hvor alle miljøforhold bliver gennemgået.

Plan Byg og Miljø planlægger årligt at tilrettelægge
antallet af tilsyn på landbrug og virksomheder, så tilsynsmålenes
minimumsfrekvenser bliver efterlevet.

Kalundborg Kommune overholder i 2020 tilsynsbekendtgørelsens
minimumsfrekvenser for basistilsyn. I alt har Plan Byg og Miljø foretaget
fysisk tilsyn på 122 landbrug og virksomheder, svarende til henholdsvis 44% og
25% af landbrug og virksomheder i kategori 1 og 2. Kalundborg Kommune
overholder derfor også det årlige tilsynsmål.

Se [adresse]
tilsynsindberetning 2020 til Miljøstyrelsen i bilag 1.

*Miljøgodkendelser og -tilladelser i 2020*

Plan, Byg og Miljø har i 2020 meddelt 2 afgørelser om
miljøgodkendelser til virksomheder samt 12 afgørelser om miljøgodkendelser og
tilladelser til landbrug. Servicemål for miljøgodkendelser til virksomheder er
overholdt, og for 8 af miljøgodkendelserne til landbrug er servicemål ligeledes
overholdt.

*Tilsynskampagne i 2020*

Udover de lovpligtige fysiske miljøtilsyn er det en del af
kommunens tilsynsarbejde, at der årligt gennemføres miljøtilsynskampagner. I 2020
gennemførte Plan, Byg og Miljø en tilsynskampagne om opsøgning af
autoværksteder, som ikke var anmeldt. Kampagnen var en fortsættelse af
tilsynskampagnen for 2019.

Evaluering af kommunens tilsynskampagne fremgår af bilag 2.

*Fokus for arbejdet med godkendelser og tilsyn i 2021*

*Servicemål*

Miljøstyrelsen har fastlagt
servicemål – både for antal miljøtilsyn og for sagsbehandlingstiderne på
ansøgninger om miljøgodkendelse mv. Plan, Byg og Miljø prioriterer
løbende at opfylde de fastsatte tilsynsmål samt at behandle
godkendelser/tilladelser til nye landbrug og virksomheder samt ændringer af
eksisterende. Denne prioritering fortsætter i 2021 og kan have betydning for
prioriteringen af øvrige tilladelser, henvendelser, klager m.v.

*Tilsynskampagner*

Grundet Covid19-situationen har Miljøministeren
meddelt dispensation til, at der ikke skal gennemføres tilsynskampagner på
landbrug og virksomheder i 2021. Det er således op til den enkelte kommune, om
kommunen ønsker at gennemføre tilsynskampagner eller ej.

Der er i øjeblikket vækst i industrien og øvrige erhverv,
herunder erhvervsbyggeri. Væksten indebærer generelt en øget sagsbehandling af
miljøforhold. Med den nuværende situation er det
derfor administrationens vurdering, at det vil være mere hensigtsmæssigt at
servicere erhvervene i kommunen frem for at gennemføre tilsynskampagner. Det
vil være til større gavn for både miljøet og erhvervslivet i Kalundborg
Kommune.

På den baggrund følger administrationen
dispensationen fra Miljøstyrelsen og gennemfører ikke tilsynskampagner
på landbrug og virksomheder i 2021.

Dispensationen gælder alene
tilsynskampagner, og kommunens øvrige miljøtilsyn med landbrug og virksomheder
fortsætter uændret i 2021.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Bilag 1 - Tilsynsindberetning 2020 til Miljøstyrelsen | 326-2021-79266 |
| Bilag 2 - Evaluering af tilsynskampagne 2020 | 326-2021-87626 |